REPUBLIKA HRVATSKA

DUBROVAČKO – NERETVANSKA ŽUPANIJA

G R A D K O R Č U L A

**UPUTE ZA IZRADU PRORAČUNA**

**GRADA KORČULE**

**ZA RAZDOBLJE 2022. - 2024. GODINE**

Korčula, rujan 2021.

1. **UVOD**

Izrada Proračuna Grada Korčule za razdoblje 2022.-2024. godine temelji se na Zakonu o proračunu (Narodne novine, br. 87/08, 136/12 i 15/15) i Uputama za izradu proračuna jedinica lokalne i područne (regionalne) samouprave za razdoblje 2022.-2024. koje je objavilo Ministarstvo financija.

Prema proračunskom kalendaru, Vlada Republike Hrvatske (dalje u tekstvu: Vlada) donosi i usvaja akte na temelju kojih Ministarstvo financija sastavlja upute za izradu državnog proračuna i proračuna jedinica lokalne i područne (regionalne) samouprave. U travnju 2021. Vlada je donijela Nacionalni plan oporavka i otpornosti 2021. do 2026. i Program konvergencije Republike Hrvatske za razdoblje 2022. – 2024., a u srpnju 2021. Smjernice ekonomske i fiskalne politike za razdoblje 2022. – 2024. (dalje u tekstu: Smjernice). Smjernice predstavljaju srednjoročni dokument Vlade koji definira smjer i ciljeve ekonomske politike, kao i visinu financijskih planova ministarstava i drugih proračunskih korisnika državnog proračuna za slijedeće trogodišnje razdoblje.

1. **METODOLOGIJA IZRADE PRORAČUNA JEDINICA LOKALNE SAMOUPRAVE**

Metodologija za izradu prijedloga financijskog plana, odnosno proračuna jedinice lokalne i područne (regionalne) samouprave propisana je Zakonom o proračunu i podzakonskim aktima kojima se regulira provedba Zakona i to: Pravilnikom o proračunskim klasifikacijama (Narodne novine, br. 26/10, 120/13 i 1/20) i Pravilnikom o proračunskom računovodstvu i Računskom planu (Narodne novine, br. 124/14, 115/15, 87/16, 3/18, 126/19 i 108/20).

Proračun jedinice lokalne samouprave sastoji se, sukladno članku 16. Zakona o proračunu, od općeg i posebnog dijela za 2022. godinu, projekcija za 2023. i 2024. godinu te plana razvojnih programa. Opći dio proračuna predstavlja iskaz prihoda i primitaka te rashoda i izdataka po ekonomskoj klasifikaciji. Posebni dio proračuna sastoji se od plana rashoda i izdataka proračunskih korisnika iskazanih prema organizacijskoj, programskoj i ekonomskoj klasifikaciji te izvorima financiranja.

Prema članku 17. Zakona o proračunu, financijski plan proračunskih korisnika čine prihodi i primici te rashodi i izdaci raspoređeni u programe koji se sastoje od aktivnosti i projekata. Financijski plan proračunskog korisnika mora obuhvatiti sve izvore financiranja, što proizlazi iz članka 29. Zakona o proračunu.

Uključivanja svih prihoda i primitaka, rashoda i izdataka proračunskih korisnika u proračun jedinice lokalne samouprave, sukladno ekonomskoj, programskoj, funkcijskoj, organizacijskoj, lokacijskoj klasifikaciji te izvorima financiranja, postalo je obveza od 2016. godine.

Planovi razvojnih programa predstavljaju strateško-planski dokument jedinice lokalne samouprave stvarajući dobru pretpostavku za povezivanje svih strateških dokumenata jedinice sa proračunskim planiranjem.

Predstavničko tijelo jedinice lokalne i područne (regionalne) samouprave donosi proračun jedinice lokalne i područne (regionalne) samouprave za 2022. godinu na razini podskupine (treća razina računskog plana), a projekcije za 2023. i 2024. godinu na razini skupine (druga razina računskog plana).

Troškovi provođenja postojećih programa, odnosno aktivnosti obuhvaćaju troškove održavanja postojeće razine usluga, uzimajući u obzir očekivane promjene u broju korisnika i primjerice tekuće troškove kapitalnih projekata, koji će se završiti tokom planiranog razdoblja. Troškovi novih programa uključuju i troškove promjene razine i vrste usluge.

**Kretanje najznačajnijih prihoda i primitaka proračuna Grada Korčule u razdoblju od 2019. do 2022. godine:**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | Izvršenje 2019. | Plan 2020./3 | indeks 2:1 | Izvršenje  2020. | Plan 2021. | indeks 5:2 | Projekcija 2022. | indeks 7:5 |
| (u tis. HRK) | 1 | 2 | 3 | 4 | 5 | 6 | 7 | 8 |
| **Ukupni prihodi i primici** | **36.942** | **44.094** | **119** | **32.537** | **65.150** | **148** | **98.601** | **151** |
| prihodi od poreza | 14.196 | 14.825 | 104 | 11.667 | 13.555 | 91 | 15.955 | 118 |
| pomoći | 6.799 | 5.257 | 77 | 4.612 | 19.391 | 369 | 61.805 | 319 |
| prihodi od imovine | 6.860 | 2.870 | 42 | 3.157 | 4.802 | 167 | 6.553 | 101 |
| prihodi od pristojbi i naknada | 5.307 | 6.274 | 118 | 6.368 | 11.786 | 188 | 11.951 | 136 |
| prihodi od prodaje nefin. Imovine | 1.786 | 2.381 | 133 | 36 | 4.500 | 189 | 1.200 | 100 |
| ostalo | 994 | 587 | 59 | 431 | 1.221 | 208 | 1.137 | 93 |
| primici od zaduživanja | 1.000 | 11.900 | 1.190 | 6.266 | 9.895 | 83 | 0 | 0 |

**Kretanje najznačajnijih rashoda i izdataka proračuna Grada Korčule u razdoblju od 2019. do 2022. godine:**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | Izvršenje 2019. | Plan 2020./3 | indeks 2:1 | Izvršenje 2020. | Plan 2021. | indeks 5:2 | Projekcija 2022. | indeks 7:5 |
| (u tis. HRK) | 1 | 2 | 3 | 4 | 5 | 6 | 7 | 8 |
| **Ukupni rashodi i izdaci** | **42.859** | **40.749** | **95** | **32.632** | **61.649** | **151** | **98.601** | **160** |
| rashodi za zaposlene | 7.665 | 7.473 | 97 | 7.367 | 8.450 | 113 | 8.661 | 102 |
| materijalni rashodi | 10.265 | 6.359 | 62 | 6.319 | 8.906 | 140 | 8.210 | 92 |
| financijski rashodi | 100 | 231 | 231 | 225 | 171 | 74 | 179 | 105 |
| Pomoći i subvencije | 726 | 1.151 | 159 | 1030 | 1.292 | 112 | 1.812 | 140 |
| naknade građanima | 641 | 631 | 98 | 588 | 800 | 127 | 780 | 98 |
| ostali rashodi i donacije | 4.241 | 3.859 | 91 | 3.780 | 6.235 | 162 | 5.469 | 88 |
| rashodi za nabavu nefinanc. imovine | 18.487 | 19.311 | 104 | 11.839 | 35.428 | 183 | 73.103 | 206 |
| izdaci za financijsku imovinu i otpl. zajmova | 734 | 1.734 | 236 | 1.484 | 367 | 21 | 387 | 105 |

Upravni odjeli Grada Korčule će prijedloge za proračun utvrditi u suradnji s gradonačelnicom i Upravnim odjelom za proračun i financije.

1. **METODOLOGIJA IZRADE PRIJEDLOGA FINANCIJSKOG PLANA PRORAČUNSKOG KORISNIKA**

Svi proračunski korisnici Grada Korčule, obvezni su izraditi prijedlog financijskog plana za 2022. godinu i procjene za razdoblje 2023.-2024. godine u skladu s odredbama Zakona o proračunu, Pravilnika o proračunskim klasifikacijama i Pravilnika o proračunskom računovodstvu i računskom planu, te se pridržavati ovih Uputa.

U financijskom planu se iskazuju svi prihodi i primici, rashodi i izdaci pojedinog korisnika. U financijskom planu se iskazuje i rezultat poslovanja iz prethodnog razdoblja, odnosno predviđeni manjak odnosno višak prihoda. Financijski plan treba biti uravnotežen.

Prijedlog financijskog plana proračunskog korisnika proračuna Grada Korčule za razdoblje 2022.-2024. godine sadrži, prema Zakonu o proračunu:

* procjenu prihoda i primitaka iskazanu po vrstama za 2022., 2023. i 2024. godinu,
* plan rashoda i izdataka za 2022., 2023. i 2024. godinu, razvrstane prema proračunskim klasifikacijama i
* obrazloženje prijedloga financijskog plana.

Prihodi i primitci, rashodi i izdaci planiraju se na razini **odjeljka i osnovnog računa** (četvrta razina) **za 2022. godinu** a za 2023. i 2024. godinu na razini skupine (druga razina računskog plana), te ih tako razrađene dostavljaju nadležnom upravnom odjelu.

U vezi procedure izrade prijedloga financijskog plana proračunskih korisnika i primjene Pravilnika o proračunskim klasifikacijama, ukazujemo na slijedeće:

* Proračunski korisnici prijedlog financijskog plana izrađuju po programskoj i ekonomskoj klasifikaciji te po izvorima financiranja.
* Program je skup neovisnih, usko povezanih aktivnosti i projekata usmjerenih ispunjenju zajedničkog cilja. Program se sastoji od jedne ili više aktivnosti i/ili projekata, a aktivnost i projekt pripadaju samo jednom programu.
* Sukladno odredbama članka 9. Pravilnika o proračunskim klasifikacijama, sve aktivnosti i projekte, upravni Odjel za proračun i financije (dalje u tekstu: Odjel), utvrđuje i grupira u programe.
* O utvrđenoj programskoj klasifikaciji, Odjel obavještava proračunske korisnike, a oni mogu aktivnosti i projekte iz svoje nadležnosti, dodatno razraditi za svoje potrebe.
* Sukladno članku 13. navedenog Pravilnika, Odjel dodjeljuje oznake programa, aktivnosti i projekata planiranih u prijedlogu financijskih planova proračunskih korisnika.
* Sukladno članku 19. stavku 3. navedenog Pravilnika, Odjel određuje nazive i brojčane oznake druge razine izvora financiranja.

Upravno vijeće ili drugo upravljačko tijelo korisnika obvezno je usvojiti financijski plan korisnika na razini podskupine za 2022. godinu a na razini skupine za 2023. i 2024. godinu, najkasnije do 31. prosinca 2021. godine.

Model financijskog plana proračunskog korisnika dan je u prilogu ovih Uputa a sastoji se od Općeg dijela, Plana prihoda i primitaka te Plana rashoda i izdataka.

U obrazloženju financijskog plana koriste se dvije vrste pokazatelja: pokazatelji učinka i pokazatelji rezultata. Proračunski korisnici dužni su samostalno utvrditi pokazatelje rezultata te utvrditi polazne i ciljane vrijednosti za ovo plansko razdoblje.

**Prijedlog visine financijskog plana po proračunskom korisniku – limiti proračunskih sredstava**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| RKP | Korisnik \ godina | Plan 2021. | 2022. | | 2023. | | 2024. | |
|  | (u tis. HRK) |  | 1. limit | 2. limit | 1. limit | 2. limit | 1. limit | 2. limit |
| 31954 | GRAD KORČULA |  |  |  |  |  |  |  |
| 31962 | Dječji vrtić Korčula | 2.782 | 2.830 | 0 | 2.870 | 0 | 2.920 | 0 |
| 31987 | Gradska knjižnica „Ivan Vidali“ | 594 | 700 | 0 | 730 | 0 | 770 | 0 |
| 31979 | Gradski muzej Korčule | 715 | 730 | 0 | 740 | 0 | 760 | 0 |
| 49413 | Centar za kulturu Korčula | 650 | 680 | 0 | 710 | 0 | 750 | 0 |
| 49171 | Ustanova Športski objekti Korčule | 1.740 | 1980 | 0 | 2040 | 0 | 2100 | 0 |

Prijedlogom visine financijskog plana korisnika proračuna Grada Korčule, planirana su sredstva za provedbu postojećih redovnih programa odnosno aktivnosti određenog korisnika (plaće, materijalni troškovi i uobičajene aktivnosti te manji projekti).

Svaki korisnik će dobiti potrebno dodatno obrazloženje, podatke i upute koji su potrebni pri izradi plana.

Šifre i nazivi programa, aktivnosti i projekata potrebni pri izradi plana, prilog su ovih Uputa.

**3.1. Rokovi izrade planova proračunskih korisnika i proračuna Grada Korčule za 2022. godinu**

Temeljem ovih Uputa, korisnici proračuna Grada Korčule obvezni su dostaviti usklađeni prijedlog financijskog plana nadležnom upravnom odjelu najkasnije do **18. listopada 2021. godine.**

Nadležni upravni odjeli dužni su konsolidirati planove proračunskih korisnika **te prijedlog za proračun, uključujući** **i razvojne programe**, dostaviti Upravnom odjelu za proračun i financije najkasnije do **25. listopada 2021. godine.** Upravni odjel za proračun i financije izrađuje i dostavlja gradonačelnici nacrt prijedloga proračuna s projekcijama najkasnije do **1. studenog 2021. godine**.

1. **DOSTUPNOST MATERIJALA NA WEB STRANICI MFIN / GRADA KORČULE**

Upute za izradu proračuna jedinica lokalne i područne (regionalne) samouprave za razdoblje 2022.-2024. godine kao i prateće priloge na daljnje postupanje, možete naći i na web stranici Ministarstva financija na linku <https://mfin.gov.hr/istaknute-teme/lokalna-samouprava/upute-za-izradu-proracuna-jlp-r-s/205> pod naslovom **Upute za 2022.g.**

Na mrežnoj stranici Grada Korčule [www.korcula.hr](http://www.korcula.hr) dostupni su sljedeći obrasci i dokumenti:

* Model prijedloga financijskog plana proračunskog korisnika proračuna
* Oznake programa